AfriForum: 'Streng optrede teen vandale dringend nodig' | Maroela Media
AfriForum het 'n dringende beroep op die betrokke owerhede gedoen om teen die mense op te tree wat verantwoordelik was vir die vandalisering van die Paul Kruger-standbeeld op Kerkplein.
"Die situasie versleg daagliks, mense raak al meer opgesweep deur die emosie van gebeure en dit kan 'n gevaarlike polarisasie van gemeenskappe veroorsaak," het Alana Bailey, adjunk-uitvoerende hoof van AfriForum, gesê.
Bailey meen die debat oor standbeelde en monumente is tans prominent in die media en enige aandagsoeker met 'n politieke agenda weet hy gaan in die kollig kom met 'n daad van vandalisme. "Die boodskap moet aan die anargiste gestuur word dat hul optrede onaanvaarbaar is en gestraf sal word in terme van bestaande wetgewing, voordat onomkeerbare skade aan die Suid-Afrikaanse kultuurhistoriese erfenis aangerig word, of die polarisasie tussen gemeenskappe tot geweldpleging lei."
Volgens Henk Maree, nasionale voorsitter van AfriForum Jeug, wou lede van dié organisasie vanoggend vroeg al die Kruger-beeld gaan skoonmaak. Hulle het tegniese advies van die Erfenisstigting aangevra, maar is gerusgestel dat die stigting die beeld behoorlik sal skoonmaak en by die polisie klagte teen die vandale sal indien. "Die Jeuglede voel baie sterk oor die bewaring van ons erfenis en gisteraand se gebeure is vir ons onaanvaarbaar," het hy gesê.
Bailey en Maree het waardering teenoor die Erfenisstigting uitgespreek vir hul vinnige optrede en ook die Metro-polisie bedank vir die stappe wat nou gedoen word om die Kruger-beeld en ander erfenisterreine in Pretoria te beskerm.
AfriForum het die afgelope week 'n petisie geloods wat vra vir 'n moratorium op die verskuiwing van alle standbeelde en monumente op openbare terreine. Die organisasie stel verder voor dat 'n nasionale erfenisberaad gehou word om oor die toekoms van die land se kultuurhistoriese erfenis te besin.
AfriForum Jeug is ook besig met 'n veldtog om die publiek van die belangrikheid van ons erfenis, wat standbeelde insluit, bewus te maak.
AfriForum meen bewaringsorganisasies, die verantwoordelike amptelike organisasie SAEHA, politieke leiers en die burgerlike gemeenskap moet almal sterk standpunt inneem teen die huidige ideologies-gedrewe debat en stappe doen om te verseker dat wedersydse erkenning en respek vir gemeenskappe se onderskeie bydraes tot en menings oor die geskiedenis bevorder word.
Ek wil net weet, die standbeeld van zuma, dit is mos nou nie snaaks dat oom paul nou n beurt kry nie?
Ruim die zuma standbeeld se gemors op gee oom Paul sy bad en word F.kken groot mense!!!!almal van jullie!!!!!! Soos n kind wil ek mos nou weet Wie het begin? Dissi ekki dis jy !!!! Asseblief mense!!!!!!
"Ons gaan nêrens !" wat vir die oningeligte beteken "ONS BLY NET HIER WAAR ONS NOU IS !!" en BASTA !!
Mooi skoon netjiese eerste wêreld Pretoria is nou vuil vervalle agterlike Tshwane. Die plek is nie die naam "Pretoria" werd nie.
Stadig maar seker gaan hierdie kruitvat ontplof. Die patetiese regering vd dag het geen beheer oor die regstelsel nie. Geweld diefstal en bedrog is aan die orde vd dag en Polisielede staan voor on die koor. Waar gaan dit eindig? Arnagie! Skrik wakker Suid Afrika.
Oom Paul se beeld vandag—hoelank voor die Heldeakker ook getakel gaan word ? Hemel tog,
die polisie het hulle hande vol met al die misdaad soos dit is–nou moet hulle nog beelde gaan bewaak ! Straf hierdie misdadigers behoorlik ! Begin by Malema, want dit blyk dat hy nou mense aanmoedig om misdade te pleeg– eintlik pleeg hy sedisie, en dit grens aan hoog verraad.
Sluit hom nou toe vir die hele land se onthalwe. Hoe lyk dit Jacob–het jy die ghoene om dit te doen ?